open-index/open-wikipedia-markdown huggingface dataset:
జనార్దన్ గౌడ్

**బొగుడమీది జనార్దన్ గౌడ్** తెలంగాణ రాష్ట్రానికి చెందిన రాజకీయ నాయకుడు. ఆయన 2008 నుండి 2009 వరకు ఎల్లారెడ్డి నియోజకవర్గం ఎమ్మెల్యేగా ప్రాతినిధ్యం వహించాడు.
## జననం, విద్యాభాస్యం
జనార్దన్ గౌడ్ తెలంగాణ రాష్ట్రం, కామారెడ్డి జిల్లా, నాగిరెడ్డిపేట మండలం, ధర్మారెడ్డి గ్రామంలో జన్మించాడు. ఆయన ఎల్లారెడ్డి లోని ప్రభుత్వ జూనియర్ కళాశాలలో 1974లో ఇంటర్మీడియట్ పూర్తి చేశాడు. 
## రాజకీయ జీవితం
జనార్దన్ గౌడ్ కాంగ్రెస్ పార్టీ ద్వారా రాజకీయాల్లోకి వచ్చి 1987లో ధర్మారెడ్డి గ్రామ సర్పంచ్‌గా, నాగిరెడ్డిపేట మండల పరిషత్‌ ఉపాధ్యక్షుడిగా పనిచేశాడు. ఆయన 1999లో జరిగిన అసెంబ్లీ ఎన్నికల్లో ఎల్లారెడ్డి శాసనసభ నియోజకవర్గం నుండి తొలిసారి కాంగ్రెస్ పార్టీ అభ్యర్థిగా పోటీ చేసి ఓడిపోయాడు. జనార్దన్ గౌడ్ 2004లో జరిగిన అసెంబ్లీ ఎన్నికల్లో పోటీ చేసి ఓడిపోయి, 2007లో తాండూర్‌ సొసైటీ చైర్మన్‌గా ఎన్నికయ్యాడు.

జనార్దన్ గౌడ్ 2008లో ఎల్లారెడ్డి స్థానానికి జరిగిన ఉప ఎన్నికలో కాంగ్రెస్ పార్టీ అభ్యర్థిగా పోటీ చేసి తన సమీప ప్రత్యర్థి తెలంగాణ రాష్ట్ర సమితి అభ్యర్థి ఏనుగు రవీందర్‌ రెడ్డి పై గెలిచి తొలిసారి ఎమ్మెల్యేగా అసెంబ్లీకి ఎన్నికై, కేవలం 9నెలల పాటు ఎమ్మెల్యేగా పనిచేసి 2009లో జరిగిన అసెంబ్లీ ఎన్నికల్లో పోటీ చేసి ఓడిపోయాడు. ఆయన ఎమ్మెల్యేగా ఉన్న సమయంలో ఎల్లారెడ్డి పట్టణంలో ప్రభుత్వ మోడల్ డిగ్రీ కళాశాల, సెంట్రల్ లైటింగ్ పనులు, రోడ్డు వెడల్పు పనులు చేయించాడు.

జనార్దన్ గౌడ్ తెలంగాణ రాష్ట్రం ఏర్పాటు తరువాత 2014లో అసెంబ్లీ ఎన్నికల సమయంలో కాంగ్రెస్ పార్టీకి రాజీనామా చేసి టిఆర్ఎస్ పార్టీలో చేరాడు. ఆయన 2015లో తెలంగాణ శాసనమండలికి జరిగిన ఎమ్మెల్సీ ఎన్నికల్లో టికెట్ ఆశించాడు. ఆయన 2018లో అసెంబ్లీ ఎన్నికలకు ముందు తిరిగి కాంగ్రెస్ పార్టీ అధ్యక్షుడు రాహుల్ గాంధీ సమక్షంలో కాంగ్రెస్ పార్టీలో చేరాడు.

## మూలాలు

వర్గం:కామారెడ్డి జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:కామారెడ్డి జిల్లా రాజకీయ నాయకులు
కత్తెర గంగాధర్

**కత్తెర గంగాధర్** తెలంగాణ రాష్ట్రానికి చెందిన రాజకీయ నాయకుడు. ఆయన 1989 నుండి 1994 వరకు బాన్సువాడ నియోజకవర్గం ఎమ్మెల్యేగా ప్రాతినిధ్యం వహించాడు.
## రాజకీయ జీవితం
కత్తెర గంగాధర్ తెలుగుదేశం పార్టీ ద్వారా రాజకీయాల్లోకి వచ్చి 1984 నుండి 1989 వరకు బాన్సువాడ ఎంపీపీగా పని చేశాడు. ఆయన 1994లో జరిగిన ఆంధ్రప్రదేశ్ అసెంబ్లీ ఎన్నికల్లో టీడీపీ అభ్యర్థిగా పోటీ చేసి తన సమీప ప్రత్యర్థి  కాంగ్రెస్‌ పార్టీ అభ్యర్థి ఆర్‌.వెంకట్రాం రెడ్డి పై  2443 ఓట్ల మెజారిటీతో తొలిసారి గెలిచి ఎమ్మెల్యేగా అసెంబ్లీ ఎన్నికయ్యాడు. ఆయన ఎమ్మెల్యేగా పని చేసిన సమయంలో నియోజకవర్గ కేంద్రంలో ఏరియా ఆసుపత్రి, బస్సు డిపో మంజూరీ చేయించాడు.

కత్తెర గంగాధర్ 1994లో జరిగిన ఎన్నికల్లో టికెట్‌ రాకపోవడంతో ఆంధ్రప్రదేశ్‌ ఇండస్ట్రీయల్‌ డెవలప్‌మెంట్‌ కార్పోరేషన్‌ డైరెక్టర్‌గా పని చేశాడు. ఆయన 2017లో తెలుగుదేశం పార్టీకి రాజీనామా చేసి అక్టోబరు 30న కాంగ్రెస్‌ పార్టీలో చేరాడు.

## మూలాలు

వర్గం:కామారెడ్డి జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:కామారెడ్డి జిల్లా రాజకీయ నాయకులు
వర్గం:కామారెడ్డి జిల్లా వ్యక్తులు
వర్గం:నిజామాబాదు జిల్లా రాజకీయ నాయకులు
వర్గం:నిజామాబాదు జిల్లా నుండి ఎన్నికైన శాసన సభ్యులు
ఎం.తుర్కపల్లి (వలిగొండ మండలం)

**ఎం.తుర్కపల్లి** తెలంగాణ రాష్ట్రం, యాదాద్రి భువనగిరి జిల్లా, వలిగొండ మండలంలోని గ్రామం. మండల కేంద్రం వలిగొండ నుండి 5 కి.మీ.లు, జిల్లా కేంద్రం భువనగిరి పట్టణం నుండి 21 కి.మీ.లు, రాష్ట్ర రాజధాని హైదరాబాదు నుండి 64 కి.మీ.ల దూరంలో ఉంది.

## భౌగోళికం
తుర్కపల్లి చుట్టూ దక్షిణం వైపు రామన్నపేట మండలం, తూర్పు వైపు ఆత్మకూర్ (ఎం) మండలం, దక్షిణం వైపు చౌటుప్పల్ మండలం, పశ్చిమాన పోచంపల్లి మండలం ఉన్నాయి. ఇది సముద్ర మట్టానికి 317 మీటర్ల ఎత్తులో ఉంది. ఇక్కడికి సమీపంలో నాగారం (3 కి.మీ.), సుంకిశాల (5 కి.మీ.), గొల్నేపల్లి (5 కి.మీ.), గోకారం (6 కి.మీ.), రెడ్ల రేపాక (6 కి.మీ.) మొదలైన గ్రామాలు ఉన్నాయి.

## రవాణా
వలిగొండ రైల్వే స్టేషన్ (1 కి.మీ.) ఇక్కడికి సమీపంలో ఉన్న రైల్వే స్టేషన్. సమీపంలోని భువనగిరి (21 కి.మీ.), రాయగిరి పట్టణాలలో కూడా రైల్వే స్టేషన్‌లు ఉన్నాయి. సికింద్రాబాద్ జంక్షన్ రైల్వే స్టేషను ఇక్కడికి 60 కిలోమీటర్ల దూరంలో ఉన్న ప్రధాన రైల్వే స్టేషన్. భువనగిరి పట్టణాల నుండి ఈ గ్రామానికి రోడ్డు కనెక్టివిటీ ఉంది. తెలంగాణ రాష్ట్ర రోడ్డు రవాణా సంస్థ ఆధ్వర్యంలో చౌటుప్పల్, చిట్యాల, ప్రజ్ఞాపూర్, భువనగిరి ప్రాంతాల నుండి బస్సులు నడుపబడుతున్నాయి.

## మూలాలు

## వెలుపలి లంకెలు
మర్కూక్ వరదరాజస్వామి దేవాలయం

**మర్కూక్‌ వరదరాజస్వామి దేవాలయం** తెలంగాణ రాష్ట్రం, సిద్ధిపేట జిల్లా, మర్కూక్ మండలం, వరదరాజాపూర్ గ్రామంలో ఉన్న దేవాలయం.

## చరిత్ర
శనిగరం గ్రామానికి చెందిన గూడ ఆచార్య పండితుడు తమ ఊళ్లో వరదరాజస్వామి ఆలయాన్ని నిర్మించాలనుకొని, కంచి నుంచి భూనీలా సమేత వరదరాజస్వామి విగ్రహాలను తీసుకొస్తుండగా ఇక్కడికి వచ్చేసరికి చీకటిపడింది. దాంతో తన పరివారంతో ఇక్కడే ఆ పండితుడు విశ్రాంతి తీసుకున్నాడు. మరుసటిరోజు స్వామి విగ్రహానికి అర్చనలు నిర్వహించి ప్రయాణానికి సిద్ధమవ్వగా విగ్రహం కదలలేదు. స్వామి ఒక వ్యక్తిలోకి వచ్చి తనకు ఇక్కడే దేవాలయం నిర్మించాల్సిందిగా ఆదేశించడంతో శనిగరంలో కట్టించదలచిన దేవాలయాన్ని గూడ ఆచార్య పండితుడు ఇక్కడే నిర్మింపజేశాడు. అలా ఈ ప్రాంతానికి వరదరాజపూర్‌ అన్న పేరు స్థిరపడిందని స్థానికులు చెబుతున్నారు.

ఇక్కడున్న వాగుకు తరచుగా వరదలు వచ్చి నీరు పొంగి స్థానికులకు తీవ్ర ఆస్తి నష్టం కలిగించేది, గ్రామస్తులు విష్ణుమూర్తిని శరణువేడగా వరదరాజస్వామిగా ఈ ప్రాంతంలో వెలిశాడని పురాణ కథ.

## నిర్మాణం
ఈ దేవాలయం దాదాపు 600 సంవత్సరాల క్రితం కాకతీయుల కాలంలో నిర్మించబడింది. ఈ ఆలయ నిర్మాణం దాదాపుగా తిరుమల దేవాలయ నిర్మాణాలను పోలివుంది. చాలా ఎత్తైన ధ్వజస్తంభం, మూడంతస్తుల గోపురం, దివ్యమైన గర్భాలయం, శోభాయమానంగా అర్ధమండపం, రాతి స్తంభాలపై హైందవ సంస్కృతిని చాటే విధంగా గాంధార శైలిని పోలిన శిల్పాలు, విశాలమైన ప్రాకారాలు, రెండు వందల మీటర్ల పొడవుతో రాజగోపురం వీధి, ప్రహారీలు నిర్మించబడ్డాయి. ఈ దేవాలయ ప్రాంగణంలో పెద్ద కోనేరు కూడా ఉంది. దేవాలయ మంటపంలో బంగారు బల్లి, వెండి తొండ ఉన్నాయి. స్వామి దర్శనం చేసుకున్న భక్తులు తర్వాత వీటిని చూసి దండం పెట్టుకుంటారు.

## ఉత్సవాలు
ప్రతి శనివారం ఈ దేవాలయంలో విశేష పూజలు జరుగుతాయి. ప్రతి సంవత్సరం జ్యేష్ఠ శుద్ధ అష్టమి నుండి బహుళ విదియ వరకు సంప్రదాయ బద్ధంగా బ్రహ్మోత్సవం, రథోత్సవం జరుగుతుంది. చుట్టుపక్కల జిల్లాల నుండే కాకుండా మహారాష్ట్ర, కర్ణాటక రాష్ర్టాల నుంచి సైతం భక్తులు వస్తుంటారు.

## ఇతర వివరాలు
కొండపోచమ్మ జలాశయంకు సంబంధించిన మర్కూక్‌ పంప్‌హౌస్‌ను ప్రారంభించడానికి 2020, మే 29న వచ్చిన ముఖ్యమంత్రి కెసిఆర్‌, ఈ ఆలయానికి వచ్చి పూజలు నిర్వహించాడు.

## మూలాలు

వర్గం:సిద్దిపేట జిల్లా పుణ్యక్షేత్రాలు
వర్గం:హిందూ దేవాలయాలు
వర్గం:విష్ణు దేవాలయాలు
అంబ్ ఆలయం

**అంబ్ ఆలయం** (ఉర్దూ: امب مندر)ను స్థానికంగా **అంబ్ షరీఫ్** (ఉర్దూ: امب شریف; "నోబుల్ అంబ్") అని పిలుస్తారు, ఇది పాకిస్తాన్ పశ్చిమ భాగాన ఉన్న సకేసర్ పర్వతంపై గల పురాతన హిందూ దేవాలయ సముదాయంలో భాగం. ఇది పాకిస్తాన్‌లోని పంజాబ్ ప్రావిన్స్‌లో ఉంది. ఈ ఆలయ సముదాయం 7 నుండి 9 శతాబ్దాల మధ్య కాలంలో హిందూ షాహీ సామ్రాజ్యం పాలనలో నిర్మించబడింది.
## నిర్మాణం
ఇది పాకిస్తాన్లోని హిందువులకు సంబంధించిన దేవాలయాలలో ఉత్కృష్టమైనదిగా పరిగణించబడుతుంది. ప్రధాన ఆలయం దాదాపు 15 నుండి 20 మీటర్ల ఎత్తు ఉంటుంది. ఈ ఆలయం చతురస్రాకార వేదికపై ఇటుకతో నిర్మించబడింది. ఆలయం వెలుపలి భాగం కాశ్మీరీ శైలి మూలాంశాలతో అలంకరించబడింది. అయితే ప్రధాన ఆలయ నిర్మాణం కాశ్మీరీ దేవాలయాలకు భిన్నంగా ఉంటుంది. శ్చిమాన 75 మీటర్ల దూరంలో రాతి నిర్మించబడిన మరొక చిన్న ఆలయం ఉంది. ఆలయం 7 నుండి 8 మీటర్ల ఎత్తులో ఉంది, ఆలయ సముదాయం మొత్తం కోటతో చుట్టబడి ఉంది. ఈ ఆలయంలో ప్రధాన ఆలయం వైపు చిన్న హాలు కూడా ఉంది, అదే పరిమాణంలో ఉన్న మరొక ఆలయానికి ఇది కొన్ని మీటర్ల దూరంలో ఉంది, అది ఇప్పుడు ఉనికిలో లేదు.
## చరిత్ర
దీనిని 19వ శతాబ్దం చివరలో అలెగ్జాండర్ కన్నింగ్‌హామ్ సందర్శించారు. 1922-24లో దయా రామ్ సాహ్ని పర్యవేక్షణ చేశాడు. ఈ దేవాలయం శతాబ్దాల తరబడి విదేశీ మూకలచే దోచుకోబడింది, 19వ శతాబ్దం చివరలో మిగిలి ఉన్న చివరి విగ్రహాన్ని లాహోర్ మ్యూజియమ్‌కు తరలించారు.

ఆలయం వెలుపలి భాగం కాశ్మీరీ శైలి ఆభరణాలతో అలంకరించబడింది. ప్రధాన ఆలయ నిర్మాణం కాశ్మీర్ దేవాలయాల నిర్మాణం కంటే భిన్నంగా ఉంటుంది. అవి సాధారణ అలంకారాలను కలిగి ఉంటాయి. ప్రధాన ఆలయం సమీపంలోని కలార్ దేవాలయం, ఖైబర్ పఖ్తుంక్వా ప్రావిన్స్‌లోని కాఫిర్ కోట్ ఆలయాన్ని పోలి ఉంటుంది.

19వ శతాబ్దం చివరలో దివంగత పురావస్తు శాస్త్రవేత్త అలెగ్జాండర్ కన్నింగ్‌హామ్ ఈ స్థలాన్ని సందర్శించాడు. 1922-24లో దయారామ్ సాహ్నిచే కొంతవరకు రక్షించబడింది. శతాబ్దాలుగా ఈ ఆలయం దోచుకోబడింది. చివరిగా మిగిలి ఉన్న విగ్రహం 19వ శతాబ్దం చివరలో ఈ ప్రదేశం నుండి తొలగించబడి, లాహోర్ మ్యూజియంలో ఉంచబడింది. ఈ ప్రదేశం ప్రస్తుతం పాకిస్తాన్ ఆర్కియాలజికల్ సర్వే (1975)చే రక్షించబడుతుంది.
## పరిసరాలు
ప్రధాన ఆలయం దాదాపు 15 నుండి 20 మీటర్ల పొడవు ఉంటుంది. చతురస్రాకారపు స్తంభంపై ఇటుక, మోర్టార్‌తో నిర్మించబడింది. ఇది హిందూ షాహీ సామ్రాజ్యం నిర్మించిన దేవాలయాలలో "ఎత్తైనది"గా పరిగణించబడుతుంది. ఆలయ శిధిలాలు మూడు అంతస్తులను కలిగి ఉన్నాయి, మెట్లతో కూడిన బావులు కూడా ఉన్నాయి.

ఈ ఆలయం వెలుపలి భాగం కాశ్మీరీ శైలితో అలంకరించబడింది, ఇందులో కస్పెడ్ గూడు కూడా ఉంది. ప్రధాన ఆలయ నిర్మాణం, కాశ్మీరీ దేవాలయాల నుండి భిన్నంగా ఉంటుంది, ఇవి సాధారణంగా శిఖరాలను కలిగి ఉంటాయి. ప్రధాన ఆలయం సమీపంలోని దేవాలయం, ఖైబర్ పఖ్తుంఖ్వా ప్రావిన్స్‌లోని కాఫిర్ కోట్ దేవాలయం వంటి శైలిలో ఉంటుంది.
## మూలాలు


వర్గం:దేవాలయాలు
వర్గం:పాకిస్థాన్‌
శ్రీ సత్యనారాయణ స్వామి (సినిమా)

**శ్రీ సత్యనారాయణస్వామి** 2007, ఏప్రిల్ 12వ తేదీన విడుదలైన భక్తి సినిమా. 
## నటీనటులు
* కృష్ణ - ఇనుగంటి వెంకట రామరాజ బహద్దూర్
* సుమన్ - సత్యనారాయణస్వామి
* భానుచందర్ - తుంగధ్వజ మహారాజు
* చంద్రమోహన్
* రంగనాథ్ - రత్నాకరుడు
* కృష్ణ భగవాన్
* సుధాకర్
* బుర్రా సుబ్రహ్మణ్యశాస్త్రి
* డా.ఎన్.శివప్రసాద్
* రాజ్‌కుమార్
* సుబ్బరాయ శర్మ
* కోట శంకరరావు
* తిరుపతి ప్రకాష్
* రవళి - భువన
* కవిత
* శివపార్వతి
* ఆలపాటి లక్ష్మి
* మీనాక్షి సర్కార్

## సాంకేతికవర్గం
* నిర్మాత: సి.ఎస్.రావు
* దర్శకత్వం: నగేష్ నారదాశి
* మాటలు: సాయిమాధవ్‌ బుర్రా
* సంగీతం: వందేమాతరం శ్రీనివాస్
* ఛాయాగ్రహణం: విజయ్ సి.కుమార్

## మూలాలు

వర్గం:భక్తి సినిమాలు
వర్గం:పౌరాణిక సినిమాలు
వర్గం:ఘట్టమనేని కృష్ణ నటించిన సినిమాలు
వర్గం:సుమన్ నటించిన సినిమాలు
వర్గం:భానుచందర్ నటించిన సినిమాలు
వర్గం:చంద్రమోహన్ నటించిన సినిమాలు
వర్గం:రంగనాథ్ నటించిన సినిమాలు
వర్గం:కృష్ణ భగవాన్ నటించిన సినిమాలు
వర్గం:సుధాకర్ నటించిన సినిమాలు
వర్గం:కోట శంకరరావు నటించిన సినిమాలు
ఏలేటి మహిపాల్ రెడ్డి

**ఏలేటి మహిపాల్‌ రెడ్డి** తెలంగాణ రాష్ట్రానికి చెందిన రాజకీయ నాయకుడు. ఆయన 1985లో జరిగిన ఆంధ్రప్రదేశ్ శాసనసభ ఎన్నికల్లో ఆర్మూర్‌ నియోజకవర్గం ఎమ్మెల్యేగా గెలిచి అటవీశాఖ మంత్రిగా పని చేశాడు.
## జననం, విద్యాభాస్యం
ఏలేటి మహిపాల్‌ రెడ్డి తెలంగాణ రాష్ట్రం, నిజామాబాద్ జిల్లా, కమ్మర్‌పల్లి మండలంలోని చౌట్‌పల్లి గ్రామంలో జన్మించాడు. ఆయన డిగ్రీ వరకు చదువుకున్నాడు.

## రాజకీయ జీవితం
ఏలేటి మహిపాల్ రెడ్డి  చౌట్‌పల్లి సర్పంచ్‌గా, భీమ్‌గల్‌ పంచాయతీ సమితి సభ్యులుగా  పని చేసి, 1982లో తెలుగుదేశం పార్టీలో చేరాడు. ఆయన 1985లో జరిగిన అసెంబ్లీ ఎన్నికల్లో టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి  శనిగరం సంతోష్ రెడ్డి చేతిలో ఓడిపోయాడు. ఆయన 1989లో జరిగిన ఎన్నికల్లో టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి శనిగరం సంతోష్ రెడ్డి పై గెలిచి ఎమ్మెల్యేగా తొలిసారి అసెంబ్లీకి ఎన్నికయ్యాడు. ఆయన 1989లో ఎన్.టి.రామారావు మంత్రివర్గంలో అటవీశాఖ మంత్రిగా పని చేశాడు.ఏలేటి మహిపాల్ రెడ్డికి 1989లో టికెట్ దక్కలేదు.
## మరణం
ఏలేటి మహిపాల్ రెడ్డి 1991 జనవరి 18న గుండె పోటుతో మరణించాడు. ఆయనకు భార్య ఏలేటి అన్నపూర్ణ, ఇద్దరు కుమారులు ఏలేటి మల్లికార్జున్ రెడ్డి, ఏలేటి నాగార్జునరెడ్డి ఉన్నారు.
## మూలాలు

వర్గం:తెలుగుదేశం పార్టీ రాజకీయ నాయకులు
వర్గం:నిజామాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:ఆంధ్రప్రదేశ్ శాసన సభ్యులు (1985)
కృష్ణ మోహన్ పతి

**డాక్టర్ కృష్ణ మోహన్ పతి** (జననం 6 సెప్టెంబర్, 1939) ఒడిషా కు చెందిన  భారతీయ ఆర్థోపెడిక్ సర్జన్, అతను ఒడిషా లో  గిరిజన ప్రాంతాలలో  ప్రసిద్ధి చెందాడు. అతను పేదలను ఉచితంగా వైద్యం చేస్తాడు.  అతడు  పేదలు, అవసరం  ఉన్నవారికి వైద్య చికిత్సతో సహాయపడే  దాతృత్వ సంస్థ భరద్వాజ్ గురుకుల్ ఆశ్రమం స్థాపకుడు. 2021 జనవరి 26న భారత ప్రభుత్వం ఆయనకు భారతదేశపు నాల్గవ అత్యున్నత పౌర పురస్కారం పద్మశ్రీ పురస్కారాన్ని ప్రదానం చేసింది.  

## జననం
ఆయన 1939 సెప్టెంబరు 6న (కృష్ణ జన్మాష్టమి) భారత రాష్ట్రమైన ఒడిషాలోని గంజాం జిల్లాలోని బెర్హంపూర్ సమీపంలోని సుకుండా గ్రామంలో జన్మించారు. 

## విద్యాభ్యాసం
అతను ఎస్.సి.బి మెడికల్ కాలేజ్ అండ్ హాస్పిటల్ నుండి ఎంబిబిఎస్ పూర్తి చేశాడు. తరువాత అతను ఇంగ్లాండ్ నుండి తన ఎంఎస్ చేశాడు.  అతను 1972లో ఇంగ్లాండ్ వెళ్లి రాడ్ క్లిఫ్ ఇన్ఫర్మేటరీ, ఆక్స్ ఫర్డ్, లివర్ పూల్, బర్మింగ్ హామ్ లలో కామన్వెల్త్ మెడికల్ ఫెలోగా పనిచేశాడు.

## ఉద్యోగం
పతి భారతదేశానికి తిరిగి వచ్చి వీర సురేంద్ర సాయి ఇన్స్టిట్యూట్ ఆఫ్ మెడికల్ సైన్సెస్ అండ్ రీసెర్చ్ (విమ్సార్)  బుర్లా, మహారాజా కృష్ణ చంద్ర గజపతి మెడికల్ కాలేజ్ అండ్ హాస్పిటల్ బ్రహ్మపూర్ లో పనిచేశారు. అతను పదవీ విరమణ చేసిన తర్వాత  అతను తన సొంత గ్రామానికి తిరిగి వచ్చి పేదలకు ఉచితంగా సేవ చేయడం ప్రారంభించాడు. 30 ఏళ్లుగా ఆయన దారిద్య రేఖకు దిగువన ఉన్నవారి ఎముక మజ్జ పరీక్షలు నిర్వహిస్తున్నారు. ఆయన భరద్వాజ్ గురుకుల్ ఆశ్రమం అనే దాతృత్వ సంస్థను స్థాపించారు. 

## గుర్తింపు

* 2021లో ఆయనకు భారత ప్రభుత్వం పద్మశ్రీ పురస్కారం ఇచ్చింది. 
* అతను 1990 లో లిమ్కా బుక్ ఆఫ్ రికార్డ్స్ లో చోటు సంపాదించాడు. 

## మూలాలు

వర్గం:జీవిస్తున్న ప్రజలు
వర్గం:1939 జననాలు
వర్గం:పద్మశ్రీ పురస్కారం పొందిన ఒడిశా వ్యక్తులు
గిన్‌కోగో వృక్షం

thumb|గిన్‌కోగో వృక్షం, ఫ్లోరెన్స్ (ఇటలీ), లే కాస్సిన్ పార్క్
**గిన్‌కోగో వృక్షం** - అనేది చైనాకు చెందిన ఒక జాతి చెట్టు. సాధారణంగా గిన్‌కోగో గా పిలుచుకునే ఈ వృక్షం పేరు గిన్‌కోగో బిలోబా (ఆంగ్లం: Ginkgo Biloba).   దీనిని మెయిడెన్‌హెయిర్ ట్రీ (ఆంగ్లం: Maidenhair Tree) అని కూడా పిలుస్తారు. చైనాలో హోంగన్‌ మౌంటైన్స్‌లోని గు గునిన్‌ బుద్ధిస్ట్‌ టెంపుల్‌ ఆవరణలో ఉన్న గిన్‌కోగో వృక్షం 1,400 ఏళ్లనాటిది అని చరిత్ర చెప్తోంది. ఆ కాలంలో చైనాను పరిపాలించిన లి షిమిన్ ఈ మొక్కను నాటారని ప్రతీతి.

మెసోజోయిక్ యుగం నాటి జింక్‌గోయేసి కుటుంబంలో మిగిలిన ఏకైక జాతి ఇది కాబట్టి ఈ మొక్క సజీవ శిలాజంగా పరిగణించబడుతుంది. ఇది నిటారుగా ఉండే కాండం, ఫ్యాన్ ఆకారపు ఆకులతో దీర్ఘకాలం జీవించే చెట్టు. వాతావరణ ప్రతికూలతలకు నిలబడడం, పరాన్నజీవులకు రోగనిరోధక శక్తి ఇనుమడింపచేయడమే కాక జపాన్ అణు బాంబు దాడి తర్వాత వసంతకాలంలో హిరోషిమాలో వికసించింది కూడా.

## గిన్‌కోగో ఆకు : జపాన్ రాజధాని టోక్యో చిహ్నం
గిన్‌కోగో చెట్టు జపాన్ రాజధాని టోక్యో అధికారిక చెట్టు. టోక్యో చిహ్నం గిన్‌కోగో ఆకు. 1948 నుండి టోక్యో విశ్వవిద్యాలయం బ్యాడ్జ్ లో కూడా రెండు గిన్‌కోగో ఆకులు ఉండేవి. ఆ తరువాత 2004లో పునఃరూపకల్పనతో విశ్వవిద్యాలయ చిహ్నంగా మారింది. ఒసాకా విశ్వవిద్యాలయం లోగో 1991 నుండి గిన్‌కోగో లీఫ్‌గా ఉంది. ఇది విశ్వవిద్యాలయం అరవైవ వార్షికోత్సవం సందర్భంగా డిజైనర్ ఇక్కో తనకా దీనిని రూపొందించారు.

## మూలాలు
మండవ వెంకటేశ్వర రావు

**మండవ వెంకటేశ్వర రావు** తెలంగాణ రాష్ట్రానికి చెందిన రాజకీయ నాయకుడు. ఆయన ఉమ్మడి ఆంధ్రప్రదేశ్ రాష్ట్రంలో డిచ్‌పల్లి అసెంబ్లీ నియోజకవర్గం నుండి నాలుగు సార్లు, నిజామాబాద్‌ రూరల్‌ నియోజకవర్గం నుండి ఒకసారి ఎమ్మెల్యేగా గెలిచి ఎక్సైజ్‌ శాఖ, విద్యా శాఖ, భారీ నీటిపారుదల శాఖ మంత్రిగా పనిచేశాడు.

## రాజకీయ జీవితం
మండవ వెంకటేశ్వర రావు తెలుగుదేశం పార్టీ ద్వారా రాజకీయాల్లోకి వచ్చి డిచ్‌పల్లి అసెంబ్లీ నియోజకవర్గం నుండి 1985లో జరిగిన ఆంధ్రప్రదేశ్ శాసనసభ ఎన్నికల్లో టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి అంతరెడ్డి బాల్ రెడ్డి పై 7726 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.ఆయన 1989, 1994, 1999 ఎన్నికల్లో వరుసగా నాలుగుసార్లు ఎమ్మెల్యేగా గెలిచాడు.

మండవ వెంకటేశ్వరరావు 1995లో రాష్ట్ర ప్రణాళిక సంఘం ఉపాధ్యక్షుడిగా, 1997లో నారా చంద్రబాబు నాయుడు మంత్రివర్గంలో ఎక్సైజ్‌ శాఖమంత్రిగా పనిచేశాడు. మండవ వెంకటేశ్వరరావు 1999 ఎన్నికల్లో గెలిచిన తర్వాత నారా చంద్రబాబు నాయుడు మంత్రివర్గంలో భారీ నీటిపారుదల శాఖ మంత్రిగా మూడేళ్ల పాటు పనిచేసి, 2002లో విద్యాశాఖ మంత్రిగా బాధ్యతలు నిర్వహించాడు.

మండవ వెంకటేశ్వరరావు 2004లో ఎన్నికల్లో టీడీపీ తరపున పోటీ చేసి తన సమీప ప్రత్యర్థి టీఆర్ఎస్ అభ్యర్థి గడ్డం గంగారెడ్డి చేతిలో ఓటమి పాలయ్యాడు. ఆయన 2008 (ఉప ఎన్నిక) 2009, 2010 ఎన్నికల్లో టీడీపీ అభ్యర్థిగా పోటీ చేసి ఓడిపోయి, తెలంగాణ రాష్ట్రం ఏర్పడిన తరువాత 2014లో జరిగిన ఎన్నికల్లో పోటీకి దూరంగా ఉన్నాడు.

హైదరాబాద్‌లోని మండవ వెంకటేశ్వరరావు ఇంటికి 2019 ఏప్రిల్ 05న వెళ్లిన తెలంగాణ రాష్ట్ర ముఖ్యమంత్రి కేసీఆర్‌ ఆయనను పార్టీలోకి రావాలని ఆహ్వానించాడు. ఆయన ఏప్రిల్ 06వ తేదీన ప్రగతి భవన్‌లో సీఎం కేసీఆర్ సమక్షంలో టీఆర్ఎస్ పార్టీలో చేరాడు.

మండవ వెంకటేశ్వరరావు 2023 నవంబరు 25న బోధన్‌లో కాంగ్రెస్ ఎన్నికల ప్రచార సభలో రాహుల్ గాంధీ సమక్షంలో కాంగ్రెస్ పార్టీలో చేరాడు.

## ఎన్నికల చరిత్ర

## మూలాలు

వర్గం:నిజామాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:నిజామాబాదు జిల్లా రాజకీయ నాయకులు
వర్గం:తెలంగాణ రాష్ట్ర సమితి రాజకీయ నాయకులు
వర్గం:తెలుగుదేశం పార్టీ రాజకీయ నాయకులు
షిర్డీ (2007 సినిమా)

**షిర్డీ**  విపిన్ దర్శకత్వంలో శ్రీ షిర్డీసాయి క్రియేషన్స్ బ్యానర్‌పై జి.సురేష్, జి.లలితలు  నిర్మించిన  భక్తిరస ప్రధానమైన తెలుగు సినిమా. ఈ చిత్రంలో ఘట్టమనేని కృష్ణ, రాధిక, సురభి లీలా పాపారావు తదితరులు నటించారు. 2007, సెప్టెంబర్ 7వ తేదీన ఈ సినిమా విడుదల అయ్యింది.
## నటీనటులు

* కృష్ణ
* సురభి లీలాపాపారావు
* సుమన్
* సాయి కిరణ్
* కైకాల సత్యనారాయణ
* మానస
* ఆలీ
* ఎ.వి.ఎస్.
* రావి కొండలరావు
* నర్రా వెంకటేశ్వరరావు
* మల్లికార్జునరావు
* విజయారంగరాజ్
* సుత్తి వేలు
* వి.రామకృష్ణ
* చిట్టిబాబు
* గుండు హనుమంతరావు
* అనంత్
* గౌతంరాజు
* ఆదిత్య
* కె.కె.శర్మ
* తిరుపతి ప్రకాష్
* జూనియర్ రేలంగి
* సుదర్శన్
* జెన్నీ
* బాబీ
* జి.సురేష్
* పొట్టి వీరయ్య
* కవిత
* జయలలిత
* శివపార్వతి
* బెంగళూరు పద్మ
* సన
* నీలిమ
* సుభాషిణి
* రాగిణి
* రాధాప్రశాంతి
* మాస్టర్ సాయిచరణ్
* బేబీ శ్రీజ 

## సాంకేతికవర్గం
* కథ, స్క్రీన్ ప్లే, దర్శకత్వం: విపిన్
* మాటలు: విపిన్, ఆదిత్య
* సంగీతం: లలిత్ సురేష్, శ్రీనివాస్
* ఛాయాగ్రహణం: వి.శ్రీనివాసరెడ్డి
* కూర్పు: వి.నాగిరెడ్డి
*

## కథ
కృష్ణ, కిరణ్ ఇద్దరూ అన్నదమ్ములు. తల్లి కిరణ్ చిన్నతనంలోనే మరణించడంతో కృష్ణ, అతని భార్య రాధిక కిరణ్‌ని తమ స్వంత బిడ్డలా పెంచుకుంటారు. కృష్ణ సాయిబాబా భక్తుడు. కిరణ్ హేతువాది. దేవుళ్ళను నమ్మడు. కాని కిరణ్ భార్య శాంత (మానస) సాయిబాబా భక్తురాలు.  వాళ్ళ అన్నయ్య, ఆఫీసులో మేనేజింగ్ డైరెక్టర్ (మల్లికారునరావు) ఎన్ని విధాలుగా ప్రయత్నించినా కిరణ్‌కి బాబాపై నమ్మకం కలగలేదు. ఒకసారి బాబా విగ్రహం కిరణ్ చేతులలో ధ్వంసమౌతుంది. కృష్ణ ఇది అపశకునంగా భావిస్తాడు. వారి ఇంట్లో ఏదో అనర్థం జరుగుతుందని శంకిస్తాడు.  అతడు అనుకున్నట్లే ఆ యింట్లో అనర్థం జరుగుతుంది. శాంత మెట్లపై నుండి జారిపడి ఆసుపత్రి పాలౌతుంది. అక్కడ డాక్టర్లు ఆమెకు బ్లడ్ క్యాన్సర్ ఉన్నట్లు దానిని నయం చేయలేమని చెబుతారు. కానీ కృష్ణ చేసిన పూజల వల్ల శాంతకు వ్యాధి నయం అవుతుంది. ఈ అద్భుతాన్ని చూసిన కిరణ్ బాబా అందరి కంటే శక్తిమంతుడు అని నమ్ముతాడు. బాబా గురించి తెలుపమని కిరణ్ కృష్ణను అడిగినప్పుడు అతడు షిరిడీ సాయి సచ్చరిత్ర అనే పుస్తకాన్ని ఇచ్చి చదవంటాడు. అక్కడి నుండి దర్శకుడు సాయిబాబా జీవితచరిత్రను తెరపై చూపెడతాడు.
## పాటలు
ఈ చిత్రంలోని పాటలను లలిత్ సురేష్ బాణీలు సమకూర్చాడు.

## విశేషాలు
* షిర్డీ సాయిబాబాగా 3000కు పైగా నాటక ప్రదర్శనలు ఇచ్చిన సురభి లీలాపాపారావు ఈ సినిమాలో షిర్డీ సాయిబాబాగా నటించాడు.
* కృష్ణ, సుమన్, సత్యనారాయణ వంటి ప్రముఖ నటీనటులు నటించినా ఈ సినిమా విజయవంతం కాలేదు.

## మూలం

## బయటి లింకులు

వర్గం:ఘట్టమనేని కృష్ణ నటించిన సినిమాలు
వర్గం:రాధిక నటించిన సినిమాలు
వర్గం:సుమన్ నటించిన సినిమాలు
వర్గం:సత్యనారాయణ నటించిన సినిమాలు
వర్గం:ఆలీ నటించిన సినిమాలు
వర్గం:ఎ.వి.ఎస్. నటించిన సినిమాలు
వర్గం:రావి కొండలరావు నటించిన సినిమాలు
వర్గం:మల్లికార్జునరావు నటించిన సినిమాలు
వర్గం:సుత్తి వేలు నటించిన సినిమాలు
వర్గం:గుండు హనుమంతరావు నటించిన సినిమాలు
వర్గం:భక్తి సినిమాలు
జువ్వాడి రమాపతిరావు

**జువ్వాడి రమాపతిరావు** తెలంగాణ రాష్ట్రానికి చెందిన రాజకీయ నాయకుడు, మాజీ పార్లమెంట్ సభ్యుడు. భారత జాతీయ కాంగ్రెస్ పార్టీ తరపున కరీంనగర్ లోక్‌సభ నియోజకవర్గం నుండి రెండుసార్లు (1962-1967, 1967-1971) పార్లమెంట్ సభ్యుడిగా ఎన్నికయ్యాడు.

## జననం, విద్య
రమాపతిరావు 1916, సెప్టెంబరు 10న తెలంగాణ రాష్ట్రం, కరీంనగర్ జిల్లా, గంగాధర మండలం, సర్వారెడ్డిపల్లి గ్రామంలో జన్మించాడు. తండ్రిపేరు కొండల్ రావు. రమాపతిరావు హైదరాబాదులోని ఉస్మానియా విశ్వవిద్యాలయంలో బిఏ పూర్తిచేశాడు.

## వ్యక్తిగత జీవితం
రమాపతిరావుకు కౌశల్వతో వివాహం జరిగింది. వారికి ఇద్దరు కుమారులు, ఇద్దరు కుమార్తెలు ఉన్నారు.

## రాజకీయ జీవితం
భారత జాతీయ కాంగ్రెస్ పార్టీ తరపున కరీంనగర్ లోక్‌సభ నియోజకవర్గం నుండి 1962-1967 మధ్యకాలంలో 3వ లోక్‌సభకు, 1967-1971 మధ్యకాలంలో 4వ లోక్‌సభకు పార్లమెంట్ సభ్యుడిగా పాత్రినిధ్యం వహించాడు.

## నిర్వర్తించిన పదవులు
రమాపతిరావు అనేక పదవులు నిర్వర్తించాడు. వాటిలో కొన్ని:
* 1956-1959: ప్రైవేట్ ఉన్నత పాఠశాల (కరీంనగర్) వ్యవస్థాపకుడు, కార్యదర్శి
* ఎస్.ఆర్.ఆర్. కళాశాల (కరీంనగర్) పాలకమండలి సభ్యుడు
* హైదరాబాద్ స్టేట్ కోఆపరేటివ్ అడ్వైజరీ బాడీ సభ్యుడు
* 1956-1959: కరీంనగర్ జిల్లా ప్రణాళిక అభివృద్ధి కమిటీ సభ్యుడు
* కరీంనగర్ అద్దె కమిషన్ సభ్యుడు
* 1949-1954: ప్రదేశ్ కాంగ్రెస్ కమిటీ సభ్యుడు
* గోవా విమోచన సమితి (కరీంనగర్) కార్యదర్శి
* కరీంనగర్ కోఆపరేటివ్ హౌసిర్ సొసైటీ కార్యదర్శి
* 1950: జిల్లా కాంగ్రెస్ కమిటీ కార్యదర్శి
* 1958-1959: బ్లాక్ డెవలప్‌మెంట్ కమిటీ (గంగాధర, కరీంనగర్) ఉపాధ్యక్షుడు
* 1949-1950: తాలూక్ కాంగ్రెస్ కమిటీ అధ్యక్షుడు
* 1960-1963: జిల్లా కాంగ్రెస్ కమిటీ అధ్యక్షుడు
* 1964-1966: కరీంనగర్ జిల్లా పి&టి యూనియన్ అధ్యక్షుడు
* కరీంనగర్ ఆల్ పార్టీస్ డిఫెన్స్ కమిటీ అధ్యక్షుడు
* 1965-1966: అంచనాల కమిటీ సభ్యుడు

## మూలాలు

వర్గం:1916 జననాలు
వర్గం:కరీంనగర్ జిల్లా వ్యక్తులు
వర్గం:కరీంనగర్ జిల్లా రాజకీయ నాయకులు
వర్గం:కరీంనగర్ జిల్లా (సంయుక్త ఆంధ్రప్రదేశ్) నుండి ఎన్నికైన లోక్‌సభ సభ్యులు
వర్గం:భారత జాతీయ కాంగ్రెస్ నాయకులు
వర్గం:3వ లోక్‌సభ సభ్యులు
వర్గం:4వ లోక్‌సభ సభ్యులు
ఇజ్రాయిల్‌లో హిందూమతం

**ఇజ్రాయెల్‌లో** హిందూ మతం అంటే ఇజ్రాయెల్‌లోని హిందూ జనాభాను సూచిస్తుంది.

## హరేకృష్ణులు
కట్జీర్-హరీష్‌లో భక్తుల సమూహం నివసిస్తోంది. ఇజ్రాయెల్‌లోని మరో వైష్ణవ సమాజం ఏరియల్‌లో ఉంది. దీనికి జగదీష్, అతని భార్య జుగాలా-ప్రీతి నాయకత్వం వహిస్తున్నారు. CISలో తీవ్రమైన ఆర్థిక అణచివేత నుండి తప్పించుకోవడానికి రష్యా నుండి వలస వచ్చిన భక్తుల సంఘానికి సేవ చేస్తున్నారు. జుగాలా-ప్రీతి 1996లో గుణావతార్, వర్షభానవిల మార్గనిర్దేశనంలో టెల్ అవీవ్‌లోని ఇస్కాన్ కేంద్రంలో చేరింది. 

## ఇజ్రాయెల్‌లో హిందూ పండుగలు

### కృష్ణ జన్మాష్టమి
దేశంలో హిందువులు స్వేచ్ఛగా మతాన్ని ఆచరిస్తారు. ఇది ముఖ్యంగా కృష్ణ జన్మాష్టమి వేడుకల్లో తెలుస్తుంది. ఆటపాటలతో పాటు కృష్ణుని చిన్ననాటి కథలను నాటకాలుగా ప్రదర్శిస్తారు. ఈ కార్యక్రమంలో 108 వంటకాలతో కూడిన విందు కూడా ఉంటుంది. ఈ సంఖ్యను పవిత్రమైనదిగా భావిస్తారు. 

తాము కుంభ స్ఫూర్తితో మూడేళ్ల క్రితం ఇజ్రాయెల్‌లో ఈ కార్యక్రమాన్ని ప్రారంభించామని నిర్వాహకులు తెలిపారు. ఉత్సవ సందర్శకుల్లో చాలామంది భారతదేశం వెళ్ళి వచ్చారు లేదా వెళ్ళాలనుకుంటున్నారు. చాలామంది యువకులు యోగా క్లాసులు తీసుకోవడం, హరేకృష్ణ ఉపన్యాసాలకు హాజరవడం చూడవచ్చు. అన్నం, పప్పు చారు అందించే భారతీయ 'ధాబా ' వెలుపల పొడవైన క్యూలు కనిపించాయి. మధ్య వయస్కులైన జంటలు, భారతీయ దుస్తులు ధరించి, బీచ్‌లో విహరించారు. యువకులు, బాలికలు మెత్తటి ఇసుక మీద బొమ్మలు గీసారు. మరికొందరు ఉదయ సముద్రంలో సర్ఫ్ చేశారు. 

## ఇజ్రాయెల్‌లోని సాయి సంస్థ
ఇజ్రాయెల్ లో సాయి ఆర్గనైజేషన్ అధికారికంగా 2001 లో స్థాపించబడింది 

## ఇజ్రాయెల్‌లోని శివానంద యోగా వేదాంత సంస్థ
ఇక్కడి శివానంద యోగా వేదాంత సంస్థ అంతర్జాతీయ శివానంద యోగా వేదాంత కేంద్రానికి శాఖ. ఇది భారతదేశం రిషికేశ్‌లోని శ్రీ స్వామి శివానంద ప్రత్యక్ష శిష్యుడైన స్వామి విష్ణుదేవానంద స్థాపించాడు.

ఈ కేంద్రాన్ని 1971లో ప్రారంభించారు. అప్పటి నుండి ఈ కేంద్రం ఇజ్రాయెల్‌లోని అన్ని శాఖలలో శాస్త్రీయ యోగాధ్యయనం, యోగాభ్యాసాలకు అతిపెద్ద, అత్యంత సమగ్రమైన పాఠశాలగా ఉంది. ఇక్కడ లభించే అధ్యయన విశేషాలు:

* యోగాసనాల సాధన
* ప్రాణాయామం
* యోగాభ్యాసంతో మానసిక ఒత్తిడి నిర్వహణ 
* యోగ శాకాహారం
* సానుకూల దృక్పథం
* శాస్త్రీయ ధ్యానం

### కేంద్రాలు
1971 నుండి, వారి కార్యకలాపాలు గణనీయంగా విస్తరించాయి. ఇప్పుడు జెరూసలేం, పర్దేస్, ఈలాట్, టివాన్ నగరాల్లో కూడా కేంద్రాలు పనిచేస్తున్నాయి

అంతర్జాతీయ సంస్థ తరపున వేలాది మంది ఇజ్రాయిలీలు యోగా ఉపాధ్యాయులుగా శిక్షణ పొందారు. వీరు దేశవ్యాప్తంగా పని చేస్తున్నారు, బోధిస్తున్నారు.

### టెల్ అవీవ్‌లోని శివానంద యోగా కేంద్రం
టెల్ అవీవ్‌లోని శివానంద యోగా సెంటర్ ఇప్పుడు యోగా స్టూడియో మాత్రమే కాదు. ఈ పాఠశాల మూడు అంతస్తుల భవనంలో ఉంది. ఇక్కద కింది అంశాలను బోధిస్తారు:

* పిల్లలు, గర్భిణీ స్త్రీలు, ప్రత్యేక అవసరాలు, మరిన్నింటి కోసం శాస్త్రీయ యోగాభ్యాస తరగతులు
* వివిధ స్థాయిలలో వర్క్‌షాపులు, యోగా కోర్సులు
* వర్క్‌షాపులు, మెడిటేషన్ కోర్సులు
* సానుకూల ఆలోచన కోర్సులు
* ఉప-చేతన ట్యుటోరియల్స్, గైడెడ్ ఇమేజరీతో పని చేయడం
* వంట వర్క్‌షాపులు, యోగ శాకహారం
* ఆరోగ్యకరమైన ఒత్తిడి నిర్వహణ

## మూలాలు


వర్గం:ఇజ్రాయిల్
వర్గం:దేశాల వారీగా హిందూమతం
లింగారెడ్డిగారి కిషన్ రెడ్డి

**లింగారెడ్డిగారి కిషన్ రెడ్డి** తెలంగాణ రాష్ట్రానికి చెందిన రాజకీయ నాయకుడు. ఆయన 1983 నుండి 1985 వరకు ఎల్లారెడ్డి  నియోజకవర్గం ఎమ్మెల్యేగా ప్రాతినిధ్యం వహించాడు.
## జననం
లింగారెడ్డిగారి కిషన్ రెడ్డి తెలంగాణ రాష్ట్రం, కామారెడ్డి జిల్లా, లింగంపేట మండలం, లోంకలపల్లి గ్రామంలో జన్మించాడు.

## రాజకీయ జీవితం
లింగారెడ్డిగారి కిషన్ రెడ్డి లోంకలపల్లి గ్రామానికి  15 ఏళ్ల పాటు గ్రామ సర్పంచ్‌గా,  17 సంవత్సరాలు సొసైటీ చైర్మన్‌గా, ఏడేళ్ల  డీసీసీబీ డైరెక్టర్‌గా పని చేశాడు.  ఆయన 1983లో జరిగిన ఆంధ్రప్రదేశ్ శాసనసభ ఎన్నికల్లో ఎల్లారెడ్డి నియోజకవర్గం నుండి స్వతంత్ర అభ్యర్థిగా పోటీ చేసి తన సమీప ప్రత్యర్థి కాంగ్రెస్‌ అభ్యర్థి తాడూరి బాలాగౌడ్ పై ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. లింగారెడ్డిగారి కిషన్ రెడ్డి ఎమ్మెల్యేగా పదవిలో కొనసాగుతున్న సమయంలోనే అప్పటి టీడీపీ ప్రభుత్వాన్ని ఎన్టీఆర్‌ అర్ధంతరంగా రద్దు చేయడంతో ఆయన 1983 నుండి 1985 వరకు ఎమ్మెల్యేగా కొనసాగాడు. 

కిషన్ రెడ్డి 1989లో జరిగిన ఎన్నికల్లో ఎల్లారెడ్డి నియోజకవర్గం నుండి స్వతంత్ర అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి నేరేళ్ల ఆంజనేయులు చేతిలో 1716 స్వల్ప ఓట్ల తేడాతో ఓడిపోయాడు.

## మూలాలు

వర్గం:నిజామాబాదు జిల్లా నుండి ఎన్నికైన శాసన సభ్యులు
వర్గం:నిజామాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:నిజామాబాదు జిల్లా రాజకీయ నాయకులు
వర్గం:నిజామాబాదు జిల్లా వ్యక్తులు
వర్గం:తెలంగాణ వ్యక్తులు
యెర్వ శ్రీనివాస్ రెడ్డి

**యెర్వ శ్రీనివాస్‌ రెడ్డి** తెలంగాణ రాష్ట్రానికి చెందిన రాజకీయ నాయకుడు. అతను 1985 నుండి 1989 వరకు ఎల్లారెడ్డి  నియోజకవర్గం ఎమ్మెల్యేగా ప్రాతినిధ్యం వహించాడు.

## జననం
యెర్వ శ్రీనివాస్ రెడ్డి 1950లో తెలంగాణ రాష్ట్రం,  కామారెడ్డి జిల్లా, నాగిరెడ్డిపేట మండలం, తాండూరు గ్రామంలో జన్మించాడు.

## రాజకీయ జీవితం
యెర్వ శ్రీనివాస్ రెడ్డి తెలుగుదేశం పార్టీ ద్వారా రాజకీయాల్లోకి వచ్చి తాండూరు గ్రామ సర్పంచ్‌గా ఎన్నికయ్యాడు. అతను 1983లో జరిగిన ఎన్నికల్లో గెలిచి ప్రభుత్వం ఏర్పాటు చేసిన టీడీపీ పార్టీ ప్రభుత్వాన్ని ఎన్టీఆర్‌ అర్ధంతరంగా రద్దు చేశాడు. శ్రీనివాస్ రెడ్డి సర్పంచ్‌గా ఉన్న సమయంలోనే 1985లో జరిగిన ఆంధ్రప్రదేశ్ శాసనసభ ఎన్నికల్లో ఎల్లారెడ్డి నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్‌ అభ్యర్థి కాసాల కేశవరెడ్డి పై 13028 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. శ్రీనివాస్‌ రెడ్డికి 34360 ఓట్లు రాగా కాసాల కేశవరెడ్డికి 21332 ఓట్లు వచ్చాయి. దీంతో 13028  ఓట్లు మెజారిటీతో విజయం సాధించాడు. అతనుకు 1989లో జరిగిన అసెంబీ ఎన్నికల్లో టికెట్ దక్కలేదు.

## మూలాలు

వర్గం:నిజామాబాదు జిల్లా నుండి ఎన్నికైన శాసన సభ్యులు
వర్గం:నిజామాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:నిజామాబాదు జిల్లా రాజకీయ నాయకులు
వర్గం:నిజామాబాదు జిల్లా వ్యక్తులు
వర్గం:తెలంగాణ వ్యక్తులు
యూసుఫ్ అలీ

**సయ్యద్ యూసుఫ్ అలీ** తెలంగాణ రాష్ట్రానికి చెందిన రాజకీయ నాయకుడు. ఆయన 1999 నుండి 2004 వరకు కామారెడ్డి  నియోజకవర్గం ఎమ్మెల్యేగా ప్రాతినిధ్యం వహించాడు.
## జననం, విద్యాభాస్యం
యూసుఫ్‌ అలీ 1955లో తెలంగాణ రాష్ట్రం, కామారెడ్డి జిల్లాలో జన్మించాడు. ఆయన బాన్స్‌వాడలోని ప్రభుత్వ పాఠశాలలో 1970లో పదవ తరగతి పూర్తి చేసి, 1972లో కామారెడ్డిలోని ఆర్ట్స్ & సైన్స్ కళాశాల నుండి ఇంటర్మీడియట్ పూర్తి చేసి, బి.కామ్ మద్యంలోనే ఆపేసాడు.

## రాజకీయ జీవితం
యూసుఫ్ అలీ తెలుగుదేశం పార్టీ ద్వారా రాజకీయాల్లోకి వచ్చి 1989లో జరిగిన అసెంబ్లీ ఎన్నికల్లో కామారెడ్డి నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి కాంగ్రెస్‌ అభ్యర్థి ముహమ్మద్ అలీ షబ్బీర్ పై 12978 ఓట్ల తేడాతో ఓడిపోయాడు. ఆయన టీడీపీ ప్రభుత్వంలో వక్ఫ్‌బోర్డు రాష్ట్ర చైర్మన్‌గా పని చేశాడు. యూసుఫ్ అలీ 1999లో జరిగిన అసెంబ్లీ ఎన్నికల్లో కామారెడ్డి నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి కాంగ్రెస్‌ అభ్యర్థి ముహమ్మద్ అలీ షబ్బీర్ పై 3,771 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికై, టీడీపీ ప్రభుత్వంలో విప్‌గా పని చేశాడు.

కామారెడ్డి స్థానం 2004లో పొత్తులో భాగంగా బీజేపీకి దక్కింది. ఆయన తెలంగాణ ఉద్యమ సమయంలో తెలంగాణ రాష్ట్ర సమితి పార్టీలో చేరి 2009లో జరిగిన పార్లమెంట్ ఎన్నికల్లో జహీరాబాద్ నియోజకవర్గం నుండి టీఆర్ఎస్ అభ్యర్థిగా పోటీ చేసి ఓడిపోయాడు. యూసుఫ్ అలీ 20 నవంబర్ 2018లో టీఆర్ఎస్ పార్టీకి రాజీనామా చేసి కాంగ్రెస్ పార్టీలో చేరాడు.

## మూలాలు

వర్గం:1955 జననాలు
వర్గం:నిజామాబాదు జిల్లా నుండి ఎన్నికైన శాసన సభ్యులు
వర్గం:ఆంధ్రప్రదేశ్ శాసన సభ్యులు (1999)
టి. అరుణ తార

**టి. అరుణ తార,** తెలంగాణ రాష్ట్రానికి చెందిన రాజకీయ నాయకురాలు. ఆమె 1999 నుండి 2004 వరకు జుక్కల్  నియోజకవర్గం ఎమ్మెల్యేగా ప్రాతినిధ్యం వహించింది. అరుణతార ప్రస్తుతం భారతీయ జనతా పార్టీ  కామారెడ్డి జిల్లా అధ్యక్షురాలిగా ఉంది.

## జననం, విద్యాభాస్యం
అరుణతార 1973లో తెలంగాణ రాష్ట్రం, కామారెడ్డి జిల్లా, జుక్కల్ లో జన్మించింది. ఆమె హైదరాబాద్‌లోని వనిత మహా విద్యాలయ నుండి 1998లో ఎం.కామ్ పూర్తి చేసి, ఉస్మానియా లా కళాశాల నుండి 2000లో ఎల్.ఎల్.ఎం పూర్తి చేసింది.

## రాజకీయ జీవితం
అరుణతార తెలుగుదేశం పార్టీ ద్వారా రాజకీయాల్లోకి వచ్చి 1999లో ఆంధ్రప్రదేశ్ అసెంబ్లీ ఎన్నికల్లో జుక్కల్  నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి సౌదాగర్ గంగారాం పై 10154 ఓట్ల మెజారిటీతో గెలిచి ఎమ్మెల్యేగా తొలిసారి అసెంబ్లీకి ఎన్నికైంది. అరుణతార 2004లో టికెట్ దక్కలేదు, ఆమె 2009లో ప్రజారాజ్యం పార్టీలో చేరి పి.ఆర్.పి అభ్యర్థిగా పోటీ చేసి మూడో స్థానంలో నిలిచింది.

అరుణతార  2014లో తెలంగాణ ప్రత్యేక రాష్ట్రం ఏర్పడిన తరువాత జరిగిన తెలంగాణ  అసెంబ్లీ ఎన్నికలో  స్వతంత్ర అభ్యర్థిగా పోటీ చేసి మూడో స్థానంలో నిలిచింది. ఆమె ఎన్నికల అనంతరం కాంగ్రెస్ పార్టీలో చేరింది. అరుణతార 2018లో అసెంబ్లీ ఎన్నికల్లో కాంగ్రెస్ టికెట్ ఆశించింది, టికెట్ దక్కకపోవడంతో ఆమె భారతీయ  జనతా పార్టీలో చేరి 2018 అసెంబ్లీ ఎన్నికల్లో బీజేపీ అభ్యర్థిగా పోటీ చేసి ఓడిపోయింది.

## మూలాలు

## బయటి లింకులు
*

వర్గం:కామారెడ్డి జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:కామారెడ్డి జిల్లా మహిళా రాజకీయ నాయకులు
వర్గం:కామారెడ్డి జిల్లా వ్యక్తులు
వర్గం:ఆంధ్రప్రదేశ్ శాసన సభ్యులు (1999)
రివాజు (తెలంగాణ కథ 2018)

**రివాజు (తెలంగాణ కథ 2018)** అనేది సింగిడి (తెలంగాణ రచయితల సంఘం) ప్రచురించిన పుస్తకం. తెలంగాణ కథా సిరీస్ లో భాగంగా ప్రచురించబడిన ఆరవ పుస్తకం ఇది. 2018లో వివిధ పత్రికల్లోని ఆదివారం ఈనుబంధంలో వచ్చిన తెలంగాణ కథల్లోంచి 13 కథలను ఎంపిక చేసి ఈ పుస్తకం ప్రచురించబడింది. తెలంగాణ ఏర్పాటుకు పూర్వం పరిస్థితులు, ఏర్పాటు అనంతరమూ తప్పని పోరాటం నేపథ్యంలో ఈ కథలు రాయబడ్డాయి.

## సంపాదకులు
* సంగిశెట్టి శ్రీనివాస్
* డా. వెల్దండి శ్రీధర్

## కథల నేపథ్యం
రివాజు అంటే ఆచారం. ఈ సంకలనంలోని కథలు గుండెను పిండేస్తాయి, చరిత్రను చెబుతాయి, భవిష్యత్‌ను వివరిస్తాయి, తెలంగాణ సమాజ ముఖచిత్రాన్ని కళ్ళకు కడతాయి. కష్టాలు, కన్నీళ్ళు, సుఖాలు, సంతోషాలు, సార్వజనీనమైన ప్రేమ మొదలైనవన్ని కలగలిసి తెలంగాణ సాహిత్యాన్ని పరిపుష్టం చేసిన కథలివి. తెలంగాణ అస్తిత్వాన్ని కాపాడుకుంటూ, సగటు మనిషి జీవితాలే ఇతివృత్తాలుగా సమాజిక స్పృహతో ఈ కథలు రాయబడ్డాయి.

తెలంగాణలోని 1948 కాలం నాటి పరిస్థితుల నేపథ్యంలో ‘ఒక నది రెండుతీరాలు’ (ప్రొ. రామా చంద్రమౌళి) కథ రాయబడింది. భారతదేశంలో కులం ఎంత బలంగా పాతుకుపోయిందో, వేల ఏండ్లుగా కులం నిర్వహిస్తున్న పాత్ర ఏమిటో స్కావెంజర్ (పెద్దింటి అశోక్‌కుమార్) కథ రాయబడింది. తెలంగాణలో నక్సలైట్ ఉద్యమానికి ఉన్న రెండో పార్శాన్ని గురించి నాటుపడ్డ వరిమొక్కలు (ముదిగంటి సుజాతారెడ్డి), రెండో భాగం (పూడూరు రాజిరెడ్డి) కథలు రాయబడ్డాయి. నీళ్లే కాదు, తిండికి దొరుకని పరిస్థితుల్లో కన్నపిల్లల్ని కూడా అమ్ముకోవడం నేపథ్యంలో ‘ఫర్టిలిటీ’ (కొమ్ము రజిత) కథ రాయబడింది. ఒక దళిత యువకుడిని ప్రేమించి పెళ్ళి చేసుకున్న ప్రేమ చివరికి ఏ తీరాలకు చేరిందోనన్న నేపథ్యంలో ‘సాయిబోళ్ళ పిల్ల’ (మేడి చైతన్య) కథ రాయబడింది. ప్రేమ, పెళ్లి తరువాత సాఫీగా సాగుతుందనుకున్న జీవితం మధ్యలోనే తెగిపోతే, తెగిపోయాక ఎలా ఉంటుందన్న నేపథ్యంలో ‘వచ్చే పోయే వానలా’ (అఫ్సర్) కథ రాయబడింది. తాగడానికి కూడా చుక్క నీళ్ళు దొరకక ‘పానీపట్టు’ యుద్ధంలో ఆడపడుచులు పడే పెనుగులాట, సంఘర్షణ నేపథ్యంలో ‘నీళ్లబిందె’ (చందు తులసి) కథ రాయబడింది.

## విషయసూచిక

## మూలాలు

వర్గం:2018 పుస్తకాలు
వర్గం:కథా సంకలనాలు
వర్గం:తెలంగాణ
శివమణి (అయోమయ నివృత్తి)

* శివమణి - భారతీయ డ్రమ్స్ కళాకారుడు
* శివమణి (సినిమా) - పూరీ జగన్నాథ్ దర్శకత్వంలో 2003 సినిమా
ప్రేమ్ బిహారీ నారాయణ్ రైజాదా

**ప్రేమ్ బిహారీ నారాయణ్ రైజాదా** (1901–1966) ఒక భారతీయ కాలిగ్రాఫర్. ఇతను భారత రాజ్యాంగాన్ని చేతితో వ్రాసిన కాలిగ్రాఫర్‌గా గుర్తించబడ్డాడు.

## జీవిత చరిత్ర

రైజాదా 1901 డిసెంబరులో కాలిగ్రాఫర్ల కుటుంబంలో జన్మించాడు. ఇతని తల్లి, తండ్రి ఇద్దరూ ఇతని చిన్నతనంలోనే మరణించారు. రైజాదా తన తాతచే పెంచబడ్డాడు. తన తాత స్వయంగా ఇంగ్లీష్, పెర్షియన్ పండితుడు. అతను రైజాదాకు భారతీయ కాలిగ్రఫీ కళను నేర్పించాడు. రైజాదా ఢిల్లీలోని సెయింట్ స్టీఫెన్స్ కాలేజీలో చదువుకోవడానికి వెళ్లాడు, అక్కడ అతను తన కాలిగ్రాఫిక్ నైపుణ్యాలను మెరుగుపరచుకొన్నాడు.

1940ల చివరలో భారత రాజ్యాంగ సభ భారత రాజ్యాంగాన్ని రూపొందిస్తున్నప్పుడు, సెమినల్ డాక్యుమెంట్ యొక్క మొదటి కాపీని రాయమని జవహర్‌లాల్ నెహ్రూ రైజాదాను అడిగారు. రాజ్యాంగాన్ని చేతితో రాసేందుకు ఏమి కావాలని అడిగిన ప్రశ్నకు రైజాదా ఇలా సమాధానమిచ్చారు.

“ఒక్క పైసా కూడా వద్దు.. భగవంతుని దయ వల్ల నాకు అన్నీ ఉన్నాయి, నా జీవితం చాలా సంతోషంగా ఉంది,”

“కానీ నాది ఒక విన్నపం. రాజ్యాంగంలోని ప్రతి పేజీలో నేను నా పేరును వ్రాస్తాను  , చివరి పేజీలో నా పేరునూ మా తాత గారి పేరునూ వ్రాస్తాను.”


ప్రేమ్ బిహారీ నారాయణ్ రైజాదా భారత రాజ్యాంగానికి కాలిగ్రాఫర్. అసలు రాజ్యాంగాన్ని ప్రవహించే ఇటాలిక్ శైలిలో ఆయన రచించారు. అసలు రాజ్యాంగం యొక్క హిందీ వెర్షన్ యొక్క కాలిగ్రఫీని వసంత్ క్రిషన్ వైద్య వ్రాసారు. కాన్‌స్టిట్యూషన్ హాల్‌లోని ఒక గదిలో (ప్రస్తుతం కాన్‌స్టిట్యూషన్ క్లబ్ ఆఫ్ ఇండియా అని పిలుస్తారు) పనిచేస్తూ, ఆరు నెలల పాటు 395 ఆర్టికల్‌లు, 8 షెడ్యూల్‌లు, ఒక పీఠికతో కూడిన డాక్యుమెంట్‌ అందించాడు. ఇతను తన రచనా సమయంలో వందలాది పెన్ నిబ్‌లను ఉపయోగించి, తన ప్రవహించే కాలిగ్రఫీని డాక్యుమెంట్‌లో చేర్చాడు. ఇతని, అతని తాత పేర్లను పత్రంలో చేర్చాలనే నిబంధన గౌరవించబడింది, పత్రంలో ఇద్దరి పేర్లు లిఖించబడ్డాయి. ఇది పూర్తయినప్పుడు, మాన్యుస్క్రిప్ట్ 251 పేజీలు, బరువు 3.75 కేజీలు (8.26 పౌండ్లు).

మాన్యుస్క్రిప్ట్ 1949 నవంబరు 26న పూర్తయింది, 1950 జనవరి 26న ఆమోదించబడింది.

## మూలాలు

వర్గం:1901 జననాలు
శివమణి

**శివమణి** లేదా **డ్రమ్స్ శివమణి** (జ. 1959 డిసెంబరు 1) భారతదేశానికి చెందిన డ్రమ్స్ కళాకారుడు, సంగీత దర్శకుడు. ఎ. ఆర్. రహ్మాన్ కు చిరకాల మిత్రుడు, అతని బృందంలో సభ్యుడు కూడా. 2019 లో ఆయనకు భారత ప్రభుత్వం పద్మశ్రీ పురస్కారం ప్రదానం చేసింది.

శివమణి 2024 జనవరి 20న హైదరాబాద్‌లో యునైటెడ్ టెక్నలాజికల్ రీసెర్చ్ యూనివర్సిటీ నుండి గౌరవ డాక్టరేట్ అందుకున్నాడు.

## జీవితం
శివమణి డిసెంబరు 1, 1959 న మద్రాసులో జన్మించాడు. ఏడేళ్ళ వయసు నుంచే డ్రమ్స్ వాయించడం ప్రారంభించాడు. 11 ఏళ్ళకే సంగీత వృత్తిలో ప్రవేశించాడు. తర్వాత ముంబై వెళ్ళాడు. నోయెల్ గ్రాంట్, బిల్లీ కోబామ్ నుంచి స్ఫూర్తి పొందాడు. ఎం. ఎస్. విశ్వనాథన్, ఇళయరాజా, ఎ. ఆర్. రహ్మాన్ లాంటి సంగీత దర్శకులతో కలిసి పనిచేశాడు. ఎస్. పి. బాలసుబ్రహ్మణ్యం ను తన *గాడ్ ఫాదర్* గా చెప్పుకుంటూ ఉంటాడు.
శివమణి తన తొలినాళ్ళలో కున్నక్కూడి వైద్యనాథన్, టి. వి. గోపాలకృష్ణన్, వల్లియపట్టి సుబ్రమణియన్, పళనివేల్, ఎల్. శంకర్ లాంటి కర్ణాటక సంగీత విద్వాంసులతో కలిసి పనిచేశాడు. తమిళ సినీ దర్శకుడు, నటుడు, సంగీత దర్శకుడు టి. రాజేందర్ తో కలిసి పాటలు కూర్చాడు.

ఎ. ఆర్. రహ్మాన్ తో కలిసి ప్రపంచ వ్యాప్తంగా పర్యటనలు చేశాడు. బాంబే డ్రీమ్స్ అనే ఆల్బం కోసం అతనితో కలిసి పనిచేశాడు. శంకర్ మహదేవన్, హరిహరన్, మాండొలిన్ శ్రీనివాస్, లాయ్ మెండోసాలతో కలిసి శ్రద్ధ అనే సంగీత బృందంలో ఉన్నాడు.

## పురస్కారాలు
2009 లో తమిళనాడు ప్రభుత్వం శివమణికి కళైమామణి పురస్కారం ప్రదానం చేసింది. 2019 లో భారత ప్రభుత్వం ఆయనకు పద్మశ్రీ పురస్కారం ప్రదానం చేసింది.

## నటుడిగా
* పడమటి సంధ్యారాగం
* సిరివెన్నెల

## మూలాలు

వర్గం:1959 జననాలు
వర్గం:పద్మశ్రీ పురస్కార గ్రహీతలు
వర్గం:తమిళనాడు సంగీత విద్వాంసులు
సోల్జర్ (2008 సినిమా)

**సోల్జర్** విజయనిర్మల దర్శకత్వంలో కృష్ణ నటించిన తెలుగు సినిమా. ఇది 2008లో విడుదలయ్యింది. 
## నటీనటులు
* కృష్ణ
* విజయనిర్మల
* బాలాజీ
* ఫర్జానా
* సూర్య
* కొండవలస
* గౌతంరాజు
* గుండు హనుమంతరావు
* రాగిణి
* అపూర్వ
* అశోక్ కుమార్

## సాంకేతికవర్గం
* దర్శకత్వం: విజయనిర్మల
* సంగీతం: ప్రసన్నకుమార్

## మూలాలు

## బయటిలింకులు
* 

వర్గం:ఘట్టమనేని కృష్ణ నటించిన సినిమాలు
వర్గం:విజయనిర్మల సినిమాలు
వర్గం:గుండు హనుమంతరావు నటించిన సినిమాలు
వర్గం:కొండవలస లక్ష్మణరావు నటించిన సినిమాలు
గడ్డం ఆనంద్ రెడ్డి

**గడ్డం ఆనంద్‌ రెడ్డి** తెలంగాణ రాష్ట్రానికి చెందిన రాజకీయ నాయకుడు. ఆయన తండ్రి గడ్డం గంగారెడ్డి నిజామాబాదు లోక్‌సభ నియోజకవర్గం నుండి ఎంపీగా పనిచేశాడు.
## జననం, విద్యాభాస్యం
ఆనంద్ రెడ్డి తెలంగాణ రాష్ట్రం, నిజామాబాదు జిల్లా, జక్రాన్‌పల్లె మండలం, కేశ్‌పల్లి గ్రామంలో గడ్డం గంగారెడ్డి, లక్ష్మీకాంతమ్మ దంపతులకు జన్మించాడు. ఆయన పదవ తరగతి వరకు చదువుకున్నాడు.
## రాజకీయ జీవితం
ఆనంద్ రెడ్డి కాంగ్రెస్ పార్టీ ద్వారా రాజకీయాల్లోకి వచ్చాడు. ఆయన తన తండ్రి ఎంపీగా ఉన్న సమయంలో నిజామాబాదు జిల్లా యువజన కాంగ్రెస్‌ అధ్యక్షుడిగా పనిచేశాడు. ఆయన తెలంగాణ ఉద్యమ సమయంలో తెలంగాణ రాష్ట్ర సమితి పార్టీలో చేరి 2008లో డిచ్‌పల్లి నియోజకవర్గానికి జరిగిన ఉప ఎన్నికల్లో టీఆర్‌ఎస్‌ అభ్యర్థిగా పోటీ చేసి ఓడిపోయాడు.

ఆనంద్ రెడ్డి 2014లో తెలంగాణ రాష్ట్ర సమితి పార్టీకి రాజీనామా చేసి భారతీయ జనతా పార్టీలో చేరి 2014, 2018లో జరిగిన తెలంగాణ అసెంబ్లీ ఎన్నికల్లో నిజామాబాద్‌ రూరల్‌ నియోజకవర్గం నుండి బీజేపీ అభ్యర్థిగా పోటీ చేసి ఓడిపోయాడు. బీజేపీ రాష్ట్ర కార్యవర్గసభ్యుడిగా ఉన్న ఆనంద్ రెడ్డి 2020లో బీజేపీకి రాజీనామా చేసి ఎమ్మెల్సీ కల్వకుంట్ల కవిత సమక్షంలో టీఆర్‌ఎస్‌లో చేరాడు.

## మరణం
గడ్డం ఆనంద్ రెడ్డి 2021 మే 14న గుండెనొప్పి రావడంతో హైదరాబాద్‌లోని ఓ ప్రైవేట్ ఆసుపత్రిలో చేరిన కొదిసేపటికే మరణించాడు.

## మూలాలు
కాసుల బాల్‌రాజ్

**కాసుల బాల్‌రాజ్‌** తెలంగాణ రాష్ట్రానికి చెందిన రాజకీయ నాయకుడు. ఆయన మూడుసార్లు బాన్సువాడ నియోజకవర్గం నుండి ఎమ్మెల్యేగా పోటీ చేసి బాన్సువాడ నియోజకవర్గం కాంగ్రెస్ పార్టీ ఇన్‌చార్జ్‌గా పని చేశాడు.

## జననం, విద్యాభాస్యం
కాసుల బాల్‌రాజ్‌  01 జనవరి 1960లో   తెలంగాణ రాష్ట్రం,  కామారెడ్డి జిల్లా, బాన్సువాడలో జన్మించాడు. ఆయన ఎస్‌ఎస్‌సి వరకు చదువుకున్నాడు.
## రాజకీయ జీవితం
కాసుల బాల్‌రాజ్‌ 1985లో కాంగ్రెస్ పార్టీ ద్వారా రాజకీయాల్లోకి వచ్చి 1985 నుంచి 1990 వరకు బాన్సువాడ యూత్‌ కాంగ్రెస్‌ అధ్యక్షుడిగా, 1990 నుంచి 1998 వరకు బాన్సువాడ బ్లాక్‌ కాంగ్రెస్‌ అధ్యక్షుడిగా, 1992 నుంచి 1995 వరకు బాన్సువాడ మార్కెట్‌ కమిటి అధ్యక్షుడిగా, 1995 నుంచి 2001 వరకు బాన్సువాడ సర్పంచ్‌గా,  22 జులై 2006 నుండి 17 ఆగష్టు 2008 వరకు బాన్సువాడ ఎంపిపి పని చేశాడు.

కాసుల బాల్‌రాజ్‌ 2009లో కాంగ్రెస్ పార్టీకి రాజీనామా చేసి ప్రజారాజ్యం పార్టీలో చేరి 2009లో జరిగిన ఆంధ్రప్రదేశ్ అసెంబ్లీ ఎన్నికల్లో పోటీచేసి ఓడిపోయాడు.  ప్రజారాజ్యం పార్టీ 2011లో  కాంగ్రెస్ పార్టీలో విలీనం కావడంతో ఆయన తిరిగి కాంగ్రెస్ పార్టీలో చేరాడు. ఆయన 2014, 2018లో జరిగిన తెలంగాణ అసెంబ్లీ ఎన్నికల్లో కాంగ్రెస్‌ పార్టీ అభ్యర్థిగా పోటీచేసి టీఆర్‌ఎస్‌ అభ్యర్థి పోచారం శ్రీనివాస్‌రెడ్డి చేతిలో ఓడిపోయాడు. 

ఆయనను 2024 జులై 8న ఆగ్రో పరిశ్రమల కార్పొరేషన్ ఛైర్మన్‌గా రాష్ట్ర ప్రభుత్వం నియమించింది.

## మూలాలు

వర్గం:నిజామాబాదు జిల్లా రాజకీయ నాయకులు
వర్గం:కామారెడ్డి జిల్లా రాజకీయ నాయకులు
వర్గం:కామారెడ్డి జిల్లా వ్యక్తులు
జకియా ఖానమ్

** మయాన జకియా ఖానమ్‌, ** ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె ఆంధ్రప్రదేశ్ శాసనమండలి డిప్యూటీ చైర్‌పర్సన్‌గా 2021 నవంబరు 26న బాధ్యతలు చేపట్టింది.
## జననం, విద్యాభాస్యం
జకియా ఖానమ్‌ 1973 సెప్టెంబరు 01న ఆంధ్రప్రదేశ్ రాష్ట్రం, వైఎస్‌ఆర్ జిల్లా, రాయచోటిలో ఎం. హజీజ్‌ ఖానమ్, ఎం. దిలావర్‌ఖాన్‌ దంపతులకు జన్మించింది. ఆమె ఇంటర్మీడియట్ మధ్యలోనే ఆపేసింది.
## కుటుంబం
1989 సెప్టెంబరు 01న మయాన అఫ్జల్‌ అలీఖాన్‌ అనే అతనితో జకియా ఖానమ్‌ వివాహం జరిగింది. ఆమె భర్త అలీఖాన్‌ రాయచోటి మార్కెట్‌ కమిటీ ఛైర్మన్‌గా పనిచేశాడు. వీరికి ఒక కుమారుడు, ముగ్గురు కుమార్తెలు

## రాజకీయ జీవితం
జకియా ఖానమ్‌ తన భర్త అఫ్జల్‌ అలీఖాన్‌ మరణాంతరం వైఎస్సార్ కాంగ్రెస్ పార్టీ ద్వారా రాజకీయాల్లోకి వచ్చింది. ఆమెను ఆంధ్రప్రదేశ్ శాసనమండలికి గవర్నరు కోటాలో ఎమ్మెల్సీగా 2020 జూలై 29న నియమితురాలైంది. జకియా ఖానమ్‌ 2021 నవంబరు 21న ఆంధ్రప్రదేశ్ శాసనమండలి డిప్యూటీ చైర్‌పర్సన్‌గా ఏకగ్రీవంగా ఎన్నికై బాధ్యతలు చేపట్టింది. 

జకియా ఖానమ్ తన ఎమ్మెల్సీ, శాసనమండలి డిప్యూటీ ఛైర్మన్ పదవికి 2025 మే 14న రాజీనామా చేసి, బీజేపీ రాష్ట్ర అధ్యక్షురాలు పురంధేశ్వరి ఆధ్వర్యంలో భారతీయ జనతా పార్టీలో చేరింది.

## ఇవి కూడా చూడండి
* ప్రస్తుత భారత శాసనసభ స్పీకర్‌లు & ఛైర్‌పర్సన్‌ల జాబితా
* లోక్‌సభ స్పీకర్
* లోక్‌సభ డిప్యూటీ స్పీకర్

## మూలాలు

## బయటి లింకులు
* 
వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసనమండలి సభ్యులు
చత్తేశ్వరి ఆలయం

**శ్రీ శ్రీ చత్తేశ్వరి కాళీ ఆలయం** బంగ్లాదేశ్ లోని చిట్టగాంగ్ నగరం మధ్యలో ఉన్న కాళీ దేవికి అంకితం చేయబడిన హిందూ ఆలయం. ఇది 18వ శతాబ్దంలో నిర్మించబడింది.   హిందూ విశ్వాసం ప్రకారం ఈ ఆలయ దేవత చిట్టగాంగ్ పట్టణానికి సంరక్షక దేవతగా పరిగణించబడుతుంది. బంగ్లాదేశ్ విమోచన యుద్ధం సమయంలో ఈ ఆలయాన్ని పాకిస్తాన్ సైనికులు ధ్వంసం చేశారు. ఈ ఆలయాన్ని చక్రవర్తి కుటుంబం పునర్నిర్మించింది. మునుపటి విగ్రహాన్ని వేప చెక్కతో తయారు చేశారు, ఇది యుద్ధ సమయంలో దాదాపు నాశనం చేయబడింది. యుద్ధం ముగిసిన తరువాత విగ్రహం  పై భాగాన్ని మాత్రమే చక్రవర్తి కుటుంబ సభ్యుడు రక్షించాడు. సగం వేప చెక్క విగ్రహం ఇప్పటికీ ఆలయంలో ఉంది. యుద్ధం ముగిసిన తరువాత ఆలయాన్ని కుటుంబం పునర్నిర్మించింది, బెనారస్ లో తయారు చేయబడిన ఒక కొత్త విగ్రహాన్ని స్థాపించారు,   తారాపాద అధికారి అనే చక్రవర్తి కుటుంబ సభ్యుడు భారతదేశం నుండి ఆలయానికి తీసుకువెళ్ళారు.  ఈ విగ్రహాన్ని పశ్చిమ బెంగాల్ మాజీ మంత్రి తరుణ్ కాంతి ఘోష్ , అతని కుటుంబం  దానం చేశారు.

## శక్తి పీఠం

చత్తేశ్వరి ఆలయం శక్తి పీఠాలలో ఒకటిగా పరిగణించబడుతుంది, ఇవి శక్తి మతంచే గౌరవించబడే పవిత్ర స్థలాలు. శక్తి పీఠాల మూలం దక్ష యాగం, సతీ దేవి  స్వీయ దహనం, శివుడు ఆమె శవాన్ని మోయడం వంటి పురాణాల నుండి వచ్చింది, ఫలితంగా ఆమె  శరీర భాగాలు పడిపోయాయి. సతీదేవి శరీర భాగాలు పడిపోయిన పుణ్యక్షేత్రాలను శక్తి పీఠాలుగా పిలుస్తున్నారు.

## మూలాలు

వర్గం:దేవాలయాలు
వర్గం:హిందూ దేవాలయాలు
వర్గం:శక్తి పీఠాలు
వర్గం:శక్తి ఆలయాలు
శ్రీ ఉత్తరేశ్వర స్వామి దేవాలయం (బలగ)

thumb|శ్రీ ఉత్తరేశ్వర స్వామివారి ఆలయం వద్ద గణపతి విగ్రహం 
thumb|ఎడమ
శ్రీ ఉత్తరేశ్వర స్వామి వారి దేవాలయం, ఆంధ్రప్రదేశ్ రాష్ట్రం, శ్రీకాకుళం పట్టణంలో బలగ ప్రాంతంలో ప్రతిష్ఠించ బడిన శివాలయం. ఇది నాగావళి నది తూర్పు తీరాన 1850 కు పూర్వమే వెలసిన దేవాలయం. 1909 లో జీర్ణస్థితిలో ఉన్న దేవాలయాన్ని బ్రాహ్మణ పండితుడు సోమంచి కోదండ రామయ్య  పునద్దరించాడు.నదికి తరచుగా వచ్చే వరదలు వలన గర్భగుడిలో వుండే శివలింగం, ఆలయ ఆవరణలో వుండే గణపతి విగ్రహం పూర్తిగా మునిగి పోతూ ఉండటం వలన, సోమంచి కోదండరామయ్య ఆధ్వర్యంలో ఆలయ భక్తమండలి బలగ గ్రామం వద్ద ఉండే ఎత్తైన ప్రాంతంలో (ప్రస్తుత బలగ మెట్టు) ప్రతిష్టించాలని నిర్ణయించింది. ఈ ప్రతిష్టాపన కార్యక్రమాన్ని సోమంచి కోదండ రామయ్య నిర్వహించాడు. బలగ మెట్టు వద్ద 1927 ఫిబ్రవరి 6న కోదండరామయ్య పర్యవేక్షణలో నిర్మాణం ప్రారంభమయింది. నాగావళి నది తీరం నుండి 1932 మార్చి 14న అనేకమంది ఎడ్లబళ్ళు, తాళ్ల సహాయంతో శివలింగాన్ని తీసుకువచ్చారు. ఈ దేవాలయానికి బలగ గ్రామ వాసి తంగి వేంకట రామయ్య 1932 అక్టోబరు 16న తన కొబ్బరితోటలో 50 సెంట్ల భూమిని, కొంత డబ్బును దేవాలయ నిర్మాణం కోసం ఉచితంగా ఇచ్చాడు. మొదట తాత్కాలికంగా ఏర్పాటు చేసిన ఎత్తయిన మండపంలో (ఈ ప్రదేశం ప్రస్తుత కాలంలో బలగ మెట్టుగా పిలువబడుతోంది)  శివలింగం ను సోమంచి కోదండ రామయ్య ప్రతిష్టించాడు. దేవాలయ నిర్మాణం కోసం ఏర్పాటు చేసిన భక్తమండలికి  కోదండరామయ్య అధ్యక్షుడిగా వ్యవహరించాడు. శ్రీకాకుళం జిల్లాలో గల వ్యాపార ప్రముఖులను, ప్రజానీకంను ఉద్దేశించి కోదండ రామయ్య పలు లేఖలు, కరపత్రాలు వేయించాడు. 
## ఆలయ అభివృద్ధి
1995  తరువాత స్థానికులు విరాళాలు సేకరించి నవగ్రహ మండపం నిర్మించారు. కార్తీకమాసంలోనూ, శివరాత్రి సందర్భంగా మాఘమాసంలో ప్రతి సంవత్సరం ప్రత్యేక కార్యక్రమాలు జరుగుతాయి.

## మూలాలు

## వెలుపలి లంకెలు

* శ్రీ కాకుళం జిల్లాలో శైవ దేవాలయాల జాబితా

వర్గం:శ్రీకాకుళం జిల్లా
వర్గం:శివాలయాలు
వర్గం:శ్రీకాకుళం జిల్లా పుణ్యక్షేత్రాలు
సురేష్ కుమార్ షెట్కర్

**సురేష్ కుమార్ షెట్కర్** (జననం 1960 ఆగస్టు 8) తెలంగాణ రాష్ట్రానికి చెందిన రాజకీయ నాయకుడు, మాజీ శాసనసభ్యుడు, మాజీ పార్లమెంట్ సభ్యుడు. భారత జాతీయ కాంగ్రెస్ పార్టీ తరపున 15వ లోక్‌సభలో జహీరాబాద్ నియోజకవర్గానికి ప్రాతినిధ్యం వహించాడు. 2004 నుండి 2009 వరకు నారాయణఖేడ్ నియోజకవర్గం నుండి శాసనసభ సభ్యునిగా పనిచేశాడు. 2021లో తెలంగాణ ప్రదేశ్ కాంగ్రెస్ కమిటీ సీనియర్ వైస్ ప్రెసిడెంట్‌గా ఎన్నికయ్యాడు.

2024 లోక్ సభ ఎన్నికల్లో కాంగ్రేస్ పార్టీ నుండి జహీరాబాద్ నియోజకవర్గంలో పోటీ చేస్తున్నాడు.,ప్రస్తుతం 18వ లోక్ సభ జహీరాబాద్ పార్లమెంట్ సభ్యుడు.

## జననం
సురేష్ 1960, ఆగస్టు 8న శివరావు - చంద్రమ్మ దంపతులకు తెలంగాణ రాష్ట్రం, సంగారెడ్డి జిల్లా, నారాయణ్ ఖేడ్ పట్టణంలో జన్మించాడు. సురేష్ మహారాష్ట్రలో పర్భణీ పట్టణంలోని మరాఠ్వాడా అగ్రికల్చరల్ యూనివర్శిటీలో బిఎస్సీ (వ్యవసాయం) వరకు చదివాడు.

స్వాతంత్ర్య సమరయోధుల కుటుంబానికి చెందిన సురేష్ తాత అప్పారావు షెట్కర్, నారాయణఖేడ్ అసెంబ్లీ నుండి ఆంధ్రప్రదేశ్ శాసనసభకు రెండుసార్లు ఎన్నికయ్యాడు. సురేష్ తండ్రి శివరావు షెట్కర్ న్యాయవాది, నారాయణఖేడ్ అసెంబ్లీ నుండి మూడుసార్లు ఎమ్మెల్యేగా ఎన్నికయ్యాడు.

## వ్యక్తిగత జీవితం
సురేష్ షెట్కార్ కుటుంబంలో 2వ సంతానం కాగా, ఒక సోదరి-3 సోదరులు ఉన్నారు. సురేష్ కు 1986, మే 20న ఉమతో వివాహం జరిగింది. వారికి ఒక కుమారుడు, ఇద్దరు కుమార్తెలు ఉన్నారు.

## రాజకీయరంగం
సురేష్ తండ్రి శివరావు షెట్కర్ అనుచరుడైన పి. కిష్టారెడ్డికి ఒప్పందం ప్రకారం కాంగ్రెస్ పార్టీ టిక్కెట్ ఇచ్చారు. దాంతో సురేష్ 2004లో స్వతంత్రంగా పోటీచేసి మొదటిసారి నారాయణఖేడ్ నియోజకవర్గం నుండి ఎమ్మెల్యేగా ఎన్నికయ్యాడు. తరువాత 2009లో కాంగ్రెస్ పార్టీ తరపున జహీరాబాద్ లోక్ సభకు పోటీచేసి తెలంగాణ రాష్ట్ర సమితి అభ్యర్థి సయ్యద్ యూసుఫ్ ఆలీపై 17,407 ఓట్ల మెజారిటీతో గెలుపొందాడు. 2018లో జరిగిన తెలంగాణ శాసనసభ ఎన్నికల్లో నారాయణఖేడ్ నియోజకవర్గం నుండి పోటిచేసి (మూడోస్థానం) ఓడిపోయాడు. 2019లో జహీరాబాదు లోక్‌సభ నియోజకవర్గం నుండి పోటిచేసి తెలంగాణ రాష్ట్ర సమితి పార్టీ అభ్యర్థి బి.బి. పాటిల్ చేతిలో ఓడిపోయాడు.

2024లో జహీరాబాద్ లోక్ సభ నియోజక వర్గం నుండి కాంగ్రెస్ పార్టీ అభ్యర్థి సురేశ్ షెట్కార్,భారతీయ జనతా పార్టీ అభ్యర్థి అయిన బి.బి.పాటిల్ పై 47,వేల 896  మెజారిటీ ఓట్ల తో గెలుపొందాడు.

## నిర్వర్తించిన పదవులు
* 1991 - 1998: మెదక్ జిల్లా యూత్ కాంగ్రెస్ అధ్యక్షుడు
*2002 - 2008: మెదక్ జిల్లా కాంగ్రెస్ కమిటీ అధ్యక్షుడు
* 2004 - 2009: ఆంధ్రప్రదేశ్ శాసనసభ సభ్యుడు
* 2009 - 2014: 15వ లోక్‌సభ సభ్యుడు
* 2009, ఆగస్టు 31- 2014: రసాయనాలు, ఎరువులపై కమిటీ సభ్యుడు

## మూలాలు

వర్గం:1960 జననాలు
వర్గం:జీవిస్తున్న ప్రజలు
వర్గం:సంగారెడ్డి జిల్లా వ్యక్తులు
వర్గం:సంగారెడ్డి జిల్లా రాజకీయ నాయకులు
వర్గం:సంగారెడ్డి జిల్లా నుండి ఎన్నికైన లోక్‌సభ సభ్యులు
వర్గం:ఆంధ్రప్రదేశ్ శాసన సభ్యులు (2004)
వర్గం:15వ లోక్‌సభ సభ్యులు
వర్గం:భారత జాతీయ కాంగ్రెస్ నాయకులు
వర్గం:18వ లోక్‌సభ సభ్యులు
సాధ్ బెలో

**సాధ్ బెలో** (ఉర్దూ: سادھ يلو‎, సింధీ: ساڌ يلو‎) లేదా సత్ అని పిలువబడే హిందూ దేవాలయం, పాకిస్తాన్‌లోని సుక్కుర్ సమీపంలో గల సింధు నదిలో ఉన్న ఒక ద్వీప ప్రాంతంలో ఉంది. ఈ ద్వీపం అత్యంత ప్రసిద్ధి చెందిన హిందూ దేవాలయాలను కలిగి ఉంది. ఈ ద్వీపంలోని ఆలయాలు సమకాలీన ఉద్యమంతో ముడిపడి ఉన్నాయి. ఈ ద్వీపం తీరత్ ఆస్థాన్‌కు ప్రసిద్ధి చెందింది, ఇక్కడ ఉన్న దేవాలయం పాకిస్తాన్‌లోని అతిపెద్ద హిందూ దేవాలయం. ఈ సముదాయంలో ఎనిమిది ఇతర దేవాలయాలు, గ్రంథాలయం, భోజనశాలలు, ఉద్యానవనం, విహారయాత్ర కోసం వచ్చిన ప్రజలకు వసతి గదులు ఉన్నాయి.
## వ్యుత్పత్తి శాస్త్రం
ఈ ద్వీపం ఒకప్పుడు అటవీ ద్వీపంగా ఉండేది, దీనిని మేనక్ పర్బత్ అని పిలిచేవారు. తరువాత ఒక సాధువు బాబా బంఖండి మహారాజ్ ఇక్కడ స్థిరపడ్డాడు, తద్వారా ఈ ప్రదేశం సాధు భేలోగా ప్రసిద్ధి చెందింది. సాధు బేల అనే పదానికి సాధువుల అడవులు అని అర్థం. 
## భౌగోళికం
సాద్ బెలో ద్వీపం బుక్కుర్ ద్వీపం కు దిగువన ఉంది. ఇది దాని నుండి ఒక చిన్న నది ద్వారా వేరు చేయబడుతుంది. ఇది రోహ్రి, సుక్కుర్ ద్వారా ప్రవహించే సింధు నదిపై ఉంది. ఆలయ సముదాయం రెండు పరస్పరం అనుసంధానించబడిన ద్వీపాలతో విస్తరించి ఉంది. సాద్ బేలో వంటగది, వరండా లలో అనేక దేవాలయాలు, దీన్ బెలో సమాధిలు, పార్క్, రిషి నోల్ మందిర్ లు ఉన్నాయి. 
## మతపరమైన ప్రాముఖ్యత
బాబా బంఖండి మహారాజ్, 15 ఏళ్ల ఆధ్యాత్మిక అన్వేషకుడు. ఇతను ఢిల్లీకి సమీపంలోని కేరో ఖేతార్ నుండి 1823లో సింధ్‌కు చేరుకున్నాడు. సుక్కుర్ పట్టణంలో ఇది ఉపఖండానికి ప్రధాన వ్యాపార కేంద్రంగా ఉంది. అతను అటవీ ద్వీపమైన మేనక్ పర్వత్‌లో (ఇది సాధు బేలా అసలు పేరు) స్థిరపడి, ఈ అడవుల్లో ఋషిగా ప్రసిద్ధి చెందాడు. బాంఖండి మొదట అక్కడికి వచ్చినప్పుడు ఆ ద్వీపం కేవలం చెట్ల గుట్టగానే ఉంది, కానీ అతను ఆ స్థలాన్ని ఎంతగానో ఇష్టపడి తన నివాసం ఏర్పాటు చేయడానికి దానిని ఎంచుకున్నాడు.  ఒకసారి బాబా బంఖండికి కలలో అన్నపూర్ణ దేవి కనిపించి, కమండల్ అనే ఒక దీర్ఘచతురస్రాకార లోహపు వస్తువును ఇచ్చి, ఈ వస్తువు నీ దగ్గర ఉన్నంత వరకు, ఆహార ధాన్యానికి కొరత ఉండదని చెప్పింది.  తరువాత, బాబా బాంఖండి అన్నపూర్ణ దేవి, ఆంజనేయుడు, వినాయకుడు, శంఖరుడి దేవాలయాలను, గ్రంథ్ సాహిబ్, భగవద్గీత పారాయణ స్థలాలను స్థాపించాడు. బాబా బాంఖండి 60 సంవత్సరాల వయస్సులో మరణించాడు. బాబా బాంఖండికి చాలా మంది శిష్యులు ఉన్నారు, వారు అతని తరువాత ఒక్కొక్కరుగా మహంత్ లేదా స్థల సంరక్షకుడిగా ఉన్నారు. వారిలో ప్రముఖులు స్వామి అచల్ ప్రసాద్, స్వామి మోహన్ దాస్, స్వామి హర్నరైన్ దాస్ ఉదాసిన్.
## దేవాలయాలు
బాబా బంఖండి మహారాజ్ వార్షిక వర్ధంతిని బాబా బంఖండి మహారాజ్ మేళ అని పిలుస్తారు. దేశ విదేశాల నుండి వేలాది మంది హాజరవుతారు ఈ మేళాకు హాజరవుతారు. ఆ సమయంలో యాత్రికులకు ఉచిత వసతి, ఆహారం, నీరు అందిస్తారు. ఆ కార్యక్రామాన్ని మూడు రోజుల పండుగగా జరుపుకుంటారు. సాధు బెలో ప్రత్యేక లక్షణం ఏమిటంటే, ఈ ప్రదేశంలో పాకిస్తాన్‌లోని సింధ్ ప్రావిన్స్ భాష అయిన సింధీలో అనేక ప్రార్థనలు, గ్రంథాలు వ్రాయబడ్డాయి. భద్రతా వ్యవస్థ చాలా పటిష్టంగా ఉంది, అనుమతి లేకుండా ఎవరూ ఆలయంలోకి ప్రవేశించలేరు లేదా సందర్శించలేరు. ఈ ఆలయాన్ని సందర్శించడానికి పాకిస్తాన్ హిందూ కమిటీ నుండి అనుమతి పొందాలి. సాద్ బెలో పాకిస్తాన్‌లో అతిపెద్ద దేవాలయం కాబట్టి హిందువులు కాని వారికి, అనుమతి లేకుండా భద్రతా వ్యవస్థ ఆలయ ప్రవేశం చేయనివ్వదు.

తరతరాలుగా ఆలయ సముదాయాన్ని నిర్వహిస్తున్న కుటుంబం 'గడ్డి నషీన్' 1947లో విభజన తర్వాత భారతదేశానికి తరలివెళ్లారు. కానీ కుటుంబ సభ్యులు ఇప్పటికీ సంవత్సరానికి ఒకసారి పాకిస్తాన్‌కు వెళ్లి అధికారికంగా జాతరను నిర్వహిస్తారు. ప్రస్తుతం, సద్ బెలో ఇవాక్వీ ట్రస్ట్ ప్రాపర్టీ బోర్డ్ కస్టడీలో ఉంది.
## మూలాలు


వర్గం:దేవాలయాలు
వర్గం:పాకిస్థాన్‌
వర్గం:పర్యాటక ప్రదేశాలు
మల్లన్న

**మల్లన్న** 2009, ఆగష్టు 21వ తేదీన విడుదలైన తెలుగు సినిమా. ఈ సినిమాను తమిళంలో కందస్వామి పేరుతో నిర్మించారు. తమిళ సినిమాలో బ్రహ్మానందం స్థానంలో వడివేలు నటించాడు. ఇదే సినిమా బంగ్లా భాషలో మోస్ట్ వెల్‌కమ్‌ పేరుతో పునర్నిర్మించబడింది.

## నటీనటులు
* విక్రం
* శ్రియా శరణ్
* ఘట్టమనేని కృష్ణ
* ప్రభు గణేశన్
* కన్నెగంటి బ్రహ్మానందం
* సుసీ గణేశన్
* ఆశిష్ విద్యార్ధి
* ముఖేష్ తివారి
* వై.జి.మహేంద్రన్
* వినోద్ రాజ్ 
* మన్సూర్ అలీ ఖాన్
* అలెక్స్
* కె.వి.ఎం.కన్నన్
* ముమ్మైత్ ఖాన్
* గుండు హనుమంతరావు

## సాంకేతిక వర్గం
* దర్శకత్వం: సుశీ గణేశన్
* నిర్మాత: కళై పులి ఎస్.థాను
* సంగీతం: దేవి శ్రీ ప్రసాద్
* పాటలు: సాహితి
## పాటలు

## మూలాలు

## బయటిలింకులు
* 

వర్గం:ఘట్టమనేని కృష్ణ నటించిన సినిమాలు
వర్గం:శ్రియా సరన్ నటించిన సినిమాలు
వర్గం:బ్రహ్మానందం నటించిన సినిమాలు
వర్గం:గుండు హనుమంతరావు నటించిన సినిమాలు
వర్గం:దేవిశ్రీ ప్రసాద్ సంగీతం అందించిన సినిమాలు